Superinnbytteren brøt RBKs seiersrekke: Godset-treneren fikk rett – spådde Kovács-scoring før kampstart
Før kampen hadde Kovács snakket med Godset-trener David Nielsen om hans gode statistikk på Lerkendal. 37-åringen har scoret tre ganger på Rosenborgs hjemmearena, og vunnet der med klubber som Viking, Odd, Tromsø og med Strømsgodset i 2007. VG Live: Les fyldig referat fra kampen I den samtalen, forteller Nielsen til VG, at han forsikret Kovács om at han kom til å score også denne kvelden. – Han scorer stort sett hver gang han er her. Vi pratet om det på forhånd. Han sa til meg: Jeg har en god rekord her. Og jeg sa: Det kommer du også til å ha etter denne kampen her i dag, sier Godset-treneren til VG på Lerkendal. Kovács ble byttet inn i det 72. minutt, men denne gangen scoret ikke den nesten to meter høye ungareren med hodet, som er blitt hans varemerke gjennom flere sesonger i Tippeligaen.37-åringen tuppet et innlegg fra venstreback Florent Hanin i motsatt hjørne for Rosenborg-keeper André Hansen fra fire-fem meter i det 79. minutt. Etter kampen feiret han med de tilreisende Godset-supporterne og innbytterne og trener David Nielsen. VG-lupen:Presentasjon av årets Strømsgodset-lag – Det var et fantastisk mål! Et supermål. Det var sterkt, sier Nielsen. – Det var et kjempeangrep. Fra Abu og ut til «Flo» (Godset-back Florent Hanin, journ.anm.). Han har en kjempebra innleggsfot, så da var det bare å time løpet – og score, beskriver Kovács til VG. Rosenborg-trener Kåre Ingebrigtsen var ikke fornøyd med balltapet som førte til kontring og scoring - og poengtap kort tid før slutt. – Vi skal ikke gå på en overgang i mot. Da skal vi ha bedre balanse enn det, sier 49-åringen, som var tydelig skuffet etter poengtapet. Rosenborg satte inn en kraftig sluttspurt de siste ti minuttene, og fikk flere sjanser på rappen, men klarte ikke å overliste Godset-keeper Espen Bugge Pettersen. – Vi ble jo bedre etter at han kom inn, men da scoret de på en kontring. Vi var ikke redd for ham (Kovács) og det byttet, sier Rosenborg-treneren.Kovács sikret et viktig bortepoeng for drammenserne, som kun har tatt ett poeng på de to første kampene i serien. Kovács spolerte også Rosenborgs håp om sin tredje strake seier. Medregnet slutten av fjorårssesongen, brøt han Rosenborgs rekke på åtte seirer. VG-lupen: Presentasjon av årets Rosenborg-lag – Vi hadde god kontroll på Rosenborg. Vi spilte bra. Jeg synes vi var det beste laget, sier David Nielsen til VG. Det var ikke trenerkollega Ingebrigtsen enig i. Rosenborg skapte for øvrig åtte sjanser mot Strømsgodsets tre, ifølge VGs beregninger. – «Best» er vel å dra det litt langt, det synes jeg. Jeg synes Strømsgodset var bra. De skaper ikke voldsomt til målsjanser, men har masse dødballer. Ellers så synes jeg vi skaper de største målsjansene. Og burde straffet dem langt hardere, oppsummerer RBK-treneren.Det var Rosenborg som sto for den største delen av underholdningen i første omgang. Scoringen kom allerede etter fem minutter da Holmar Örn Eyjolfsson fant Tobias Mikkelsen inne i sekstenmeteren. Dansken avsluttet sikkert fra skrått hold, men scoringen burde aldri blitt godkjent. TV-bildene viste at både Eyjolfsson og Mikkelsen var i offside. Rosenborg kom til et par gode muligheter i løpet av omgangen, men klarte ikke å kopiere det rå angrepsspillet fra de to foregående Tippeliga-kampene (5-0 over Aalesund og 6-0 over Haugesund). – Det er litt kjipt, men det er slikt som skjer, sier Peter Kovács etter kampen. – Jeg er mest forbanna på offsidesituasjonen i førsteomgang. Linjemannen gjør en feil, men vi jobber oss i hvert fall inn i kampen igjen. Det er greit å ta med seg ett poeng på Lerkendal, og jeg er ikke bekymret for sesongen videre, var Godset-kaptein Jørgen Horns utvalgte ord til C More rett etter kampslutt. Mens Strømsgodset-leiren sa seg fornøyd med poeng, var det heller misnøye å finne i RBK-leiren. – Vi stresser og er merkelig nervøs, med mange baller som går over linja. Det var en dårlig kamp, konstaterer Mike Jensen overfor C More. – Vi åpnet godt, men gir fra oss initiativet. Vi har hverken det tempoet eller den presisjonen vi ønsker. Vi må «træn»! sier Rosenborg-trener Kåre Ingebrigtsen. Rosenborg topper fortsatt Tippeliga-tabellen med syv poeng og 11 + i målforskjell. Strømsgodset står med to poeng etter tre spilte kamper.
(Rosenborg - Strømsgodset 1-1) Syv minutter etter at han ble byttet inn gjorde Péter Kovács (37) som så mange ganger før: scoret og sikret Godset-poeng kort tid før slutt.